ظفر ءَ گوں وتی شائری ءَ یک کرنے ءِ کسّہ توام کُت
زاھدہ رئیس راجی
پَہ من ءَ دنیا ءِ گرانتریں کار ھمیش انت کہ نامداریں مردمے ءِ چَہ دُنیاءَ روگ ءَ پد آئ ءِ زند یا ازم ءِ سرءَ گوشتانکے بہ دئے ءُ آ گوشتانک ھم پُرسی دیوانے ءِ بھرے بہ بیت۔ 
آ مردمے کہ تو ھجبردیم پہ دیم ءَ نہ دیستگ ءُ تھنا کتابانی تہ ءَ آ ونتگ آئ ءِ باروا نبشتہ کنگ ءُ گپ جنگ ءَ پنچ دمان ءَ بہ گرتاں دوادار ھم کم اِنت بلے وھدے کہ مردم انچین یے بہ بیت کہ تو ھمے زوتاں گوں آئ ءَ دیم پہ دیم بہ بئے ،گوں آئ ءَ گوانکو ءِ سرءَ یا میسنجر ءِ سرءَ ءُ شئیری یا گوشتانکی دیوناں گپ ءُ تران بہ بئے گُڑا مردم چَہ وت ءَ وت ھجالت بیت اِنت کہ باید آئ ءِ شریانی توسیپ من آئ ءِ زندمانی ءَ بہ کُت اِنت کہ بلکیں آئ ءِ دل وشتر بیتگ اَت ءُ دوروچ گیشتر مئے ھمراہ اَت۔ 
بلے نے ملکموت ساہ ءِ کبز کنگ ءَ پیش مارا ھال دنت کہ من اے کار ءِ کنگ ءَ رَوَگ ءَ آں ءُشُما ھیالداری بہ کن ئے ءُ نے کہ مئے جند ءِ تہ ءَ انچو بودناکی اَست کہ ما زندگینانی کدر ءُ بستار ءَ بہ زان ایں۔ 
چَہ ظفر علی ظفر ءِ بیرانی ءِ راستیں ھال ءَ چیزے ماہ پیش ھالے رس اتگ اَت کہ آئ ءِ تب سک نگیگ اِنت ءُ تھت ءِ باھوٹ اِنت بلے وھدیکہ من ایف بی مسینجر ءِ سرءَ آ آن لائن دیست سک ھیران ءُ ھجکہ بیتاں کہ بلکیں دگہ مردمے آئ ءِ آئ ڈی ءِ سرءَ آن لائن اِنت ۔ 
وھدے من وتی اے گُمان ءِ باروا یک سیاھگی کلوھے ھما آئ ڈی ءِ سرءَدیم دات چَہ دیم ءَ واجہ ظفر علی ظفر ءِ جند ءَ گوں وتی توارءَ پسو دات کہ اے من آں ءُ دگہ کسے نہ انت وھدیکہ من پَہ ھال پُرسی ءَ کال کُت گُڑا پسّویے ھمیش ات کہ چوش ھم پیری ءَ من ءَ نہ جَتگ من چَہ گپ ھبر ءَ اوں بہ کپاں۔ 
ظفر علی ظفر ءِ مرگ ءِ راستین ھال ءَ پد ھم باوری نہ اتاں بلے سوشل میڈیا ءِ سرءَ شنگ ءُ تالانیں جنازہ ءِ اکساں پدرکُتگ اَت کہ ملکموت ءِ ھمک ھالے دروگ بیت نہ کنت ءُ ظفر ءَ وتی زندگی ءِتوک ءَ ملکموت دَہ رند ءَ گوانک جَتگ نوں چوش وَ بوت نہ کنت کہ ملکموت مُدام چک ءُ پد بہ بیت۔ 
کول ءِ ظفر:
جنت ءِ ھور گُل ءِ پیم نہ بنت کہ مرچی 
ھال تئ مرگ ءِ ظفر گیدی ءَ تالاں بیتگ
چونائ ءَ ظفر علی ظفر من باز نہ ونتگ کہ مزنیں پتاری یے کُت بہ کناں بلے گوشندھانی سوت ھاس نورمحمد نورل ءِ توار ءَ ظفر ءِ پربند ھرھما مردم ءِ گوشاں چَو شیرکنیں شھدے ءِ رنگءَ ایر ریتکگ ، آ بے وانگ ءَ ھم ظفر ءِ پربندانی شیداھی جوڑ بیتگ۔ پہ درور : 
چَہ من ءَ چیا بدگُمان ئے تو 
زاناں اے گپّ ءَ وت نزان ئے تو 
تو نہ بئے گپّاں ھچ منی سرپد 
زانت ءَ چو مسل ءِ کودکان ئے تو 
اے منی بَھت ءُ آ تئ تالہ 
من گَماں باراں شادمان ئے تو 
الم ءَ منزل ءَ رس ئے روچے 
اُمرے گوستگ کہ سرجنان ئے تو
دل ظفر ندر انت پہ تئ گالاں 
مئے گم ءُ اندوہ ءِ زبان ءِ تو 
٭٭٭٭٭٭٭٭٭
ظفر علی ظفر ءِبلوچی دستونکی شائری ءِ مستریں وشّی ایش اِنت کہ آ شائری ءَ پہ زور نہ کنت ءُ نے کہ گرانیں ءُ زگریں لبزانی کمایگ ءَگوں وتی شئیر ءِ بستار ءَ بُرز کنگ ءِ سمائ یا شعوری جُھد ءَ بہ کنت۔ 
آ مئے شُمئے ھمروچی زبان ءِ تہ ءَ وتی اندری پگرءُ مارشتاں انچوش دستونک ءِ زبان ءَ درشان کنت کہ وانوک ءُ اِشکُنوک ءَ سما کپ ایت کہ اے آئ ءِ وتی اندرءِ تران اِنت۔ 
پَہ دَروَر اے شئیراں بہ چاراِت:
چَہ درستاں پیسرءَ سرگپتگاں من 
پَہ تو چَک ءُ پداں پشت کپتگاں من 
مَہ ٹوھین ات من ءَ مُنکر نکیراں 
کہ دراجیں مُدتے رَند وپتگاں من
یا اے چاربنداں بہ چاراِت :
من ھمک رنگ ءَ وتءَ گوں تو شریدار کُتگ
دانکہ شوھازءَ تئ ، جند وتی ، گار کُتگ 
بیا کُجائے منی دردانی زِرءِ مُروارِد 
اُمرے گوستگ کہ زھیران ءَ گورءِ ھار کُتگ
آ کہ دستونکی شاعر انت اے گپ ءَ سرپد انت کہ ردیف ءِ گرانی شئیر ءِ شئیریت ءَ تاوان دَنت پدءَ وتی جند ءِ نام ءَ ردیف کنگ ءُ وزن ءُ ترز ءُ ترنم ءُ موسیقیت ءَ برجم دارگ اے کسانیں کمالے نہ انت کہ کُل اردو ءِ شاعرانی اے سنچ یک پاریگہ نئیت دانکہ شپ ءُ روچ گوں شئیری ازم ءَ لئیب ءُ گوازی کنگ مہ بیت۔ 
بلے ظفر ءِ ابرمی تب کہ دستونک گوشگ ءِ نیمگءَ ات آئ ءَ وتی نام ءِ ردیف ھم چو سُبک ءُ وشیں تبے ءَ ھوار کُتگ :
بنوش کدّھاں، کیپانی زپتیں ، نوش ظفر
جھان ءِ رنج ءُ گم ءُ شِدّتاں شموش ظفر
کے ءَ گوں دارئے گلگ ، چَہ کے ءَ اُمیتوارئے 
کے ءَ گم ءَ تئ گپتگ ، کے ءَ تی ھوش ظفر 
ھتم بہ بیت کہ بھارگارہ ، پما یک ڈول اِنت
گم ءِ کشار اِنت ءُ دردانی رون موش ظفر
دنیا ءِ دستونکی شائری ءِ مستریں شائر ھمایاں گوش اَنت کہ ارزانیں لبزاں گوں گرانیں ءُ نوکیں ھیالے پربندگ بہ بیت۔ یا کُھنیں ھیالے ءَ نوکیں تب ءُ درشانے دیگ بہ بیت پہ درور:
کپوتاں پہ دل ءِ زیماں بہ چاراِت
زھیری نالگاں سَھتے بہ داراِت 
مَہ پرین اِت گُل ءِ یات ءَ من ءَ را 
بھاراں آسمی پُلاں میاراِت 
شلیناں ترونگلیں ارساں اِدءَ من 
زِری نوداں دگہ دیمے بہ گوارات 
تْرھیناں گم جتیں ڈیل ءَ دمانے 
چَہ کیپاں کدّھے پُرّیں بیاراِت 
ظفر بے دَروَریں شئیراں گوشان اِنت 
گُلیں کاڑاں شُما زیل ءَ بہ دار اِت
ظفر ءِ شائری ءِ تہ ءَ پَہ گوناپ سازی ءَ گرانیں چھر ءُ شُبین ھم ھوار نہ اَنت آ دیم ءِ گپ ءُ چیزان ھما رنگ ءَ پربندایت کہ شائری وت یک اکس یا تامورے ءِ دروشمءَ وتی اِشکُنوک یا وانوک دیم ءَ روان کنت پہ درور :
چارگ ءُ بچکندگ ءُ دیم ءِ گرگ 
بُن گنوکی ءِ سرءِ ھوش ءِ رَوگ 
کنجلاں سیاھی چَہ زُرتگ جمبراں 
زامُریں بیکاں چَہ پُلّاں سمبھگ 
شَنزاِتگ نوداں زِری ، آتکگ بھار 
بے سبب جزماں نہ اِنت جیگ ءِ دِرَگ 
زندبے مَھگونگ ءِ نیادءَ ظفر
انچوش انت تبد ءَ کشار ءِ گیمُرگ 
٭٭٭٭٭٭٭٭٭٭٭٭٭
ظفر علی ظفر ءِ شئیری مڈی بلکیں آ رنگ ء نہ انت کہ آئ ءِ اَھد ءِ اے دگہ شائرانی گورءَ اِنت بلے ظفر ءَ ھرچے کہ بلوچی زبان ءَ داتگ وتی درشان داب ءِ برکت ءَ وت ءَ منارینتگ ءُ بادشاہ ءِ غزل ءِ نام وتی زندمان ءَ دست گپتگ۔ 
ظفر ءَ رند ظفر ءِ شائری مئے دیم ءَ انت کہ اِشکُنگ بہ بیت وانگ بہ بیت ، وانشت ءُ زانشتی ردءَ پولکاری کنگ بہ بیت ، نگدکاری کنگ بہ بیت ، آئ ءِ درشان داب ءُ جمالیات ءِ سرءَ کار کنگ بہ بیت کہ آ اے درستیں چیزاں کرزایت ۔ 
من وتی گپاں چَہ ھمِدءَ کُٹیناں 
ءُ منتوارں زند اکیڈمی ءِ شونکار ءِ کہ لبزانکی نودربرے ءَ وتی اُستادانی میان ءَ آھگ ءُ گوشتانک دیگ ءِ شرپ دیگ ءَ 
وش ءُ سلامت بات ات۔ 
٭٭٭٭٭٭٭٭٭٭